S- ja K-ryhmä ilmoittivat sunnuntaina alentavansa päivittäistavaroidensa hintoja. Myös Lidl seuraa perässä.

Sekä Lidl, S-ryhmä että K-ryhmä ovat tänään ilmoittaneet alentavansa hintojaan. MIIKKA HUJANEN

- Olemme aina reagoineet kilpailijoiden hinnoitteluun ja niin reagoimme tietysti myös nyt, Lidlin toimitusjohtaja Lauri Sipponen vastaa Iltalehdelle sähköpostitse.

Sipposen mukaan tavoite on myös jatkossa se, että asiakas saa halvimman hinnan nimenomaan saksalaisketjusta.

- Me keskitymme nyt ihan kuten aina tähänkin asti siihen, että asiakas saa kaikkialla Suomessa Lidlistä kotimaisin ja kansainvälisin tuottein kokonaisedullisimman ostoskorin ja parhaan hinta-laatusuhteen.

Vaikka sekä Lidl, S-ryhmä että K-ryhmä ovat ilmoittaneet tänään alentavansa hintojaan, Valintataloista ja Siwoista tunnettu Suomen Lähikauppa Oy ei aio tehdä samoin, ainakaan vielä.

- Meidän päätehtävämme ei ole yhtä hintavetoinen. Me tuodaan palvelut asiakkaan lähelle ja sitä kautta palvellaan kuluttajaa. Tehostus tulee siitä, ettei välttämättä tarvitse autoa hankkia tai bensaa maksaa.

- Se ei kuitenkaan tarkoita sitä, että pitäisi laakereilla levätä, Suomen Lähikauppa Oy:n kaupallinen johtaja Anu Ora sanoo Iltalehdelle.